Saak van tien wat sportmotors glo plunder uitgestelVandale takel die luukse motors (Foto: Skermskoot) Tien mans het Maandag in die landdroshof in Kaapstad verskyn in verband met die plundering van spogmotors verlede maand by ŉ motorhandelaar in die stad. Simon Stanfield (42), Jeffrey Pitolo (45), Keith September (47), Anzio Arnolds (41), Adiel Paul (27), Luke Pretorius (22), Kevin Kiddo (27), John Fernandez (26), Mogamat Stellenboom (25) en Jonathan Peterson (43) het elk op twee aanklagte van roof, poging tot roof en kwaadwillige saakbeskadiging verskyn. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het bevestig dat die saak tot eerskomende Maandag vir aansoeke om borgtog uitgestel is. Maroela Media het vroeër berig ongeveer 40 mans het op 17 Februarie by The Toy Shop, ŉ motorhandelonderneming in Brooklyn opgedaag en die werknemers met vuurwapens gedreig. Hulle het twee van die voertuie geëis. Toe hulle nie hul sin kry nie, het hulle die luukse voertuie op die vertoonvloer met voorwerpe getakel. Altesaam agt van die voertuie is in die proses beskadig. Van die werknemers se selfone is ook gesteel. Die polisie het aanvanklik bevestig dat 13 van dié groep mans verlede Donderdag en Vrydag vasgetrek is.